सोहणू दा बब्ब फौजै च बापू हुन्दा अड़दली हा। रटैर होनै परैन्त बी बापू होरै ओदै नै धर्म पालेया। सोहणू दा बब्ब रसीलू जदुं रटैंर होइयै घर आया तां भ्राएं दगा देई ओड़ेया, जदुं नौकर हा तां भ्राए गी समूलची तनखाह भेजदा रेआ, छुटि्टयां औंदा हा तां मुलख सम्यान आनदा हा, कुतै कम्बल, कुतै मच्छरदानी, किट, फौजी बूट कमीजां-पैंटां, जरसियां, भरजाइयै आस्तै कंघी, बगां, सुरमे, नाड़े, परान्दे ते मोए-जीन्दे बत्हेरा किश आनदा। पर घर आइयै जिसलै भरजाइयै जबाब देई ओड़ेया के साढ़े कशा नईं ऐदे पण्ड़ोले पकदे। तां भ्राएं उस्सी बक्ख खण्डाई ओड़ेया, जायदातु दे नां पर तां दी खट्‌टां ते दौं खिन्दां, पञ्ज-सत भाण्डे गै थोए होर भ्राएं खुट‌्टी दमड़ी बी नईं कड्डी। इक बल्द ते छे कनालीं जमीन जरूर थोई ते कन्ने इक अन्दर, भाएं उस्सी ओ गोड़ बना., ते भाएं रसो, ते भाएं बैठक।